Toɓere 6
Tanƴinaare honnde maruɗen fii mayɓe ?
1. Kibaaru moƴƴo hommbo wonani fii mayɓe ?
Ko annabi Iisaa wonunoo ka aduna, himo marunoo ɗimmoojo inneteeɗo Laazaaru hoɗunooɗo saare Betanii takko Yerusalaam. On ɗimmoojo makko ko o maayi, wonuno balɗe nay si annabi Iisaa hewti ton. O yaaduno e Mariyatu e Mariama ka gaburu Laazaaru. Ɓe hewti ton tun, jamaa on mooɓi. Annditee weltaare Mariyatu e Mariama ko annabi Iisaa immintinnoo Laazaaru ? — Janngee Yuuhanna 11:21-24, 38-44.
Hari Mariyatu no anndi Kibaaru moƴƴo on fii mayɓe ɓen. Himo annduno Yahuwah immintinoyay mayɓe ɓen ɓe wuurita e oo aduna. — Janngee Yuuhanna 11:24.
2. Ko honɗun heɓata en si en maayi ?
Tagaaɗo ko loopal (Fuɗɗooɗe nden 2:7 ; 3:19). En alaa ɓanndu wa malaa’ikaaɓe ɓen. Si en maayi en alaa ko wuurata e men. Hakkile men ɗen kadi maayay. Miijooji men, ngaɲaneendi men e yurmeende men fow hattay. Ko ɗun waɗi ko Laazaaru immintinaa, o wowlaali hay fus no mayɗo woniri ɓayri mo maayi anndataa hay huunde. — Janngee Waajotooɗo on 9:5, 6, 10, TMN.
Allah sonnjataa yimɓe e nder yiite jahannama si ɓe maayi. Wano Deftere Allah nden wi’iri non, mayɓe ɓen anndaa hay huunde. Allah yiɗaa inneede o tampinoyay yimɓe e nder yiite jahannama si ɓe maayi. — Janngee Yeremiiya 7:31, TMN.
3. Mayɓe ɓen waaway en yewtude ?
Mayɓe ɓen wowlataa, ɓe nanataa (Zabuura 115:17, TMN). Kono, malaa’ikaaɓe bonɓe waylitoto e yimɓe maayuɓe fii ɗaynugol en (Yuudu 6). Yahuwah no haɗi haaludugol e mayɓe. — Janngee Galaasi 5:20.
4. Homɓe immintinoytee ?
Yimɓe guluuji e guluuji maayuɓe immintinoyte e hoore ndii leydi. Hay ɓee ɓe anndaano Allah waɗaynooɓe ko boni immintinoyte. — Janngee Kuuɗe sahaabaaɓe ɓen 24:15.
Ɓee immintinoytee ɓe heɓoyay feere no ɓe rewira Allah no laaɓiri e no ɓe hollira gomɗinal maɓɓe e Iisaa, ɓe ɗoftoo mo (Feɲɲinannde 20:11-13). Ontuma, ɓee waɗoyay ɓe ko moƴƴi wuuroyay haa poomaa e hoore ndii leydi. — Janngee Yuuhanna 5:28, 29.
5. Honɗun ummutal ngal holli en fii Yahuwah ?
Allah okkii en tanƴinaare fii mayɓe ɓayri annabi Iisaa maayi fii men. Ko ɗun holli giggol makko fii men. Hommbo faalaɗon yi’ude ɲannde ummutal ngal ? — Janngee Yuuhanna 3:16 ; Roomu 6:23.
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn